Príloha č. 5

**PRÍRUČKA PRE ŽIADATEĽA**

**O POSKYTNUTIE DOTÁCIE V PôSOBNOSTI**

**MINISTERSTVA ZDRAVOTNÍCTVA SLOVENSKEJ REPUBLIKY NA ROK 2018**

**V OBLASTI ZDRAVOTNÍCTVA NA ÚČELY VÝSKUMU A VÝVOJA**

[Zadajte citáciu z dokumentu so súhrnom zaujímavej témy. Textové pole môžete umiestniť na ľubovoľné miesto v dokumente. Ak chcete zmeniť formátovanie textového poľa s citáciou, použite kartu Nástroje na kreslenie.]

**Obsah**

[I. Všeobecné informácie 2](#_Toc511632448)

[II. Vypracovanie a predloženie žiadosti o poskytnutie dotácie 4](#_Toc511632449)

[III. Podmienky poskytnutia dotácie 6](#_Toc511632450)

[IV. Schvaľovanie žiadostí o dotáciu 9](#_Toc511632451)

[V. Oprávnené náklady na riešenie projektu 11](#_Toc511632452)

[VI. Často kladené otázky súvisiace s dotáciami 14](#_Toc511632453)

[VII. Prílohy k žiadosti o poskytnutie dotácie v pôsobnosti Ministerstva zdravotníctva v oblasti zdravotníctva na účely výskumu a vývoja 17](#_Toc511632454)

[VIII. Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky 18](#_Toc511632455)

# Všeobecné informácie

Príručka pre žiadateľa o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja je záväzným dokumentom, ktorý predstavuje pre žiadateľa hlavný podporný nástroj pre prípravu, vypracovanie a predloženie žiadosti o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja
(ďalej len „žiadosť o dotáciu“) a spoľahlivú orientáciu v prostredí podmienok a pravidiel poskytovania tejto dotácie určenej na účely výskumu a vývoja z rozpočtovej kapitoly Ministerstva zdravotníctva Slovenskej republiky (ďalej len „ministerstvo“) v rámci vyhlásenia verejnej výzvy ministerstvom.

Verejná výzva sa predkladá v súlade s § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov. Jej základným cieľom je zabezpečenie transparentnosti pri poskytovaní dotácií ministerstva pre žiadateľov projektov, ktorí sa v súlade so zoznamom prioritných okruhov a podporovaných oblastí vedecko-výskumného riešenia medicínskych problémov zdravotného stavu slovenskej populácie zohľadňujúc princípy etiky a morálky, kvality života pacientov, ochrany pacienta a jeho zdravia a potrieb preventívneho zamerania zdravotníctva uchádzajú o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja.

Účelom definovania podmienok poskytnutia dotácie je zabezpečiť výber najkvalitnejších projektov, ktoré prispievajú k plneniu cieľov v oblasti zdravotníctva na účely výskumu a vývoja. Z hľadiska charakteru zahŕňajú podmienky poskytnutia príspevku všeobecné podmienky platné pre všetkých žiadateľov, ako aj špecifické podmienky, ktoré sa uplatňujú individuálne v závislosti napr. od právnej formy žiadateľov a pod.. Splnenie podmienok poskytnutia dotácie je žiadateľ povinný preukázať formou predloženia relevantného dokumentu alebo informácie. Bez ohľadu na spôsob overovania podmienok poskytnutia dotácie je subjektom povinným splniť podmienky poskytnutia dotácie žiadateľ.

Zoznam možných podmienok poskytnutia dotácie:

* oprávnenosť žiadateľa,
* oprávnenosť partnera,
* oprávnenosť výdavkov,
* hodnotiace a výberové kritériá projektov,
* spôsob financovania,
* ďalšie podmienky poskytnutia dotácie.

Cieľom uvedenej príručky pre žiadateľa je poskytnúť žiadateľom informácie o podmienkach poskytnutia dotácie, ktoré musí žiadateľ splniť, aby mu mohla byť poskytnutá dotácia. Súčasťou tejto príručky pre žiadateľa sú informácie týkajúce sa vyplnenia žiadosti o dotáciu a zabezpečenia povinných príloh za účelom prípravy kompletnej dokumentácie žiadosti o dotáciu, informácie o spôsobe predloženia žiadosti o poskytnutie dotácie na Ministerstvo zdravotníctva Slovenskej republiky, ako aj informácie týkajúce sa schvaľovania žiadosti o dotáciu, postupov pri uzatváraní zmluvy o poskytnutí dotácie z rozpočtovej kapitoly Ministerstva zdravotníctva a ďalšie informácie, s ktorými by sa mal žiadateľ oboznámiť
za účelom riadneho vypracovania žiadosti o poskytnutie dotácie.

Jednotlivé kapitoly príručky pre žiadateľa sú definované tak, aby zohľadňovali postupnosť a logickosť krokov, ktoré by mal žiadateľ absolvovať pri príprave žiadosti o dotáciu. Informácie a údaje v tejto príručke pre žiadateľa by mali žiadateľovi poskytnúť odpovede
na nasledujúce otázky nevyhnutne súvisiacimi s prípravou žiadosti o poskytnutie dotácie:

* Ako vypracovať žiadosť o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja, dokumentáciu k žiadosti o poskytnutie dotácie a ako predložiť uvedenú žiadosť?
* Aké podmienky je potrebné splniť na to, aby mohla byť dotácia poskytnutá?
* Aké sú presné požiadavky na jednotlivé povinné prílohy?
* Ako prebieha schvaľovanie žiadosti o poskytnutie dotácie?
* Akým spôsobom a dokedy dôjde k uzatvoreniu zmluvy o poskytnutí dotácie v prípade schválenia žiadosti o poskytnutie dotácie?

Výsledkom práce s príručkou pre žiadateľa by mala byť komplexná dokumentácia žiadosti o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja pripravená na predloženie Ministerstvu zdravotníctva Slovenskej republiky.

Žiadateľ je povinný oboznámiť sa so všetkými právnymi predpismi, ktoré upravujú poskytovanie dotácií, a teda:

* Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon
č. 82/2005 Z. z.“),
* Zákon č. 122/2013 Z. z. o ochrane osobných údajov a o zmene doplnení niektorých zákonov (ďalej len „zákon 122/2013 Z. z.“),
* Zákon č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „zákon 315/2016 Z. z.“),
* Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z.“),
* Zákon č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon č. 357/2015 Z. z.“),
* Zákon č. 431/2002 Z. z. o účtovníctve v znení neskorších predpisov (ďalej len „zákon č. 431/2002 Z. z.“),
* Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon
č. 523/2004 Z. z.“),
* Zákon č. 525/2010 Z. z. o poskytovaní dotácií v pôsobnosti Ministerstva zdravotníctva SR v znení neskorších predpisov (ďalej len „zákon č. 525/2010 Z. z.“),
* Zákon 595/2003 Z. z. o dani z príjmov (ďalej len „zákon č. 431/2002 Z. z.“),
* Výnos Ministerstva zdravotníctva Slovenskej republiky z 22. júna 2015,
ktorým sa ustanovujú kritériá a postup na vyhodnocovanie žiadostí o poskytnutie dotácie (ďalej len „výnos“), ktorý je uverejnený vo Vestníku Ministerstva zdravotníctva Slovenskej republiky z 13. júla 2015, ročník 63, čiastka 6-7,
* Štatút Vedeckej rady Ministerstva zdravotníctva Slovenskej republiky,
ktorý bol uverejnený vo Vestníku Ministerstva zdravotníctva Slovenskej republiky
dňa 2. mája 2018, čiastka 33-35, ročník 66,

# Vypracovanie a predloženie žiadosti o poskytnutie dotácie

Formulár *Žiadosti o poskytnutie dotácie na projekt výskumu a vývoja v oblasti zdravotníctva* je základným dokumentom, prostredníctvom ktorého žiadateľ na základe vyhlásenej výzvyžiada poskytovateľa, Ministerstvo zdravotníctva Slovenskej republiky, o spolufinancovanie projektu z finančných prostriedkov určených na výzvu. Žiadateľ je povinný vyplniť formulár žiadosti o poskytnutie dotácie na projekt výskumu a vývoja v oblasti zdravotníctva vrátane všetkých povinných príloh.

Žiadateľ predkladá Ministerstvu zdravotníctva Slovenskej republiky žiadosť o poskytnutie dotácie písomnou formou, v štyroch vyhotoveniach (jeden originál a tri kópie), v termíne určenom výzvou ministerstva pre oblasť zdravotníctva na účely výskumu a vývoja, opečiatkuje ju (v prípade, že má žiadateľ povinnosť používať pečiatku) a podpíše ju štatutárny orgán žiadateľa. Ministerstvo prijíma žiadosti o dotácie, ktorých zameranie bude v súlade s prioritnými okruhmi a podporovanými oblasťami vedecko-výskumnej problematiky slovenského zdravotníctva v roku 2018 (pozri prílohu č. 1) v termíne do 31. 7. 2018. Žiadosti budú posudzované individuálne v súlade s touto príručkou, *Príručkou pre žiadateľa o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja*.

K písomnej forme formuláru žiadosti o poskytnutie dotácie žiadateľ pripojí všetky povinné prílohy (**v štyroch vyhotoveniach**) a zabezpečí predloženie kompletnej dokumentácie spolu s elektronickou formou kompletnej dokumentácie (napr. na CD nosiči, USB kľúči a pod.)
na adresu: **Ministerstvo zdravotníctva Slovenskej republiky, Sekcia financovania,
Odbor verejných výdavkov a hospodárenia rezortu, Limbová 2, P. O. Box 52, 837 52 Bratislava 37** a to jedným z nasledovných spôsobov:

* osobne, v podateľni v budove ministerstva (vpravo od recepcie), v pracovné dni v čase od 800 hod. do 1100 hod. a od 1130 hod. do 1530 hod.,
* doporučenou zásielkou, kde sa za termín doručenia považuje údaj na poštovej pečiatke, ktorý môže byť najneskôr v deň uzávierky,
* kuriérskou službou, najneskôr do 1500 hod. v deň uzávierky.

Za účelom zabezpečenia riadneho nakladania s dokumentáciou žiadosti o poskytnutie dotácie v procese schvaľovania žiadosti odporúčame žiadateľom, aby pri príprave a kompletizácii dokumentácie žiadosti postupovali podľa nasledujúcich inštrukcií:

* *Žiadosť o poskytnutie dotácie* *v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu* predloží žiadateľ Ministerstvu zdravotníctva Slovenskej republiky v pevnom, uzavretom a v nepriehľadnom obale,
na ktorom budú uvedené nasledovné údaje:
	+ celý názov (meno) a adresa žiadateľa,
	+ názov a adresa poskytovateľa dotácie, t.j. **Ministerstvo zdravotníctva Slovenskej republiky, Sekcia financovania, Odbor verejných výdavkov a hospodárenia rezortu, Limbová 2, P. O. Box 52, 837 52 Bratislava 37**,
	+ názov projektu,
	+ nápisy „*Verejná výzva - žiadosť výskum a vývoj NEOTVÁRAŤ*“.
* Formulár *Žiadosti o poskytnutie dotácie* *na projekt výskumu a vývoja v oblasti zdravotníctva* spolu s povinnými prílohami je potrebné zviazať v hrebeňovej, tepelnej alebo v inej mechanickej väzbe. Za pevnosť väzby zodpovedá žiadateľ. V prípade veľkého rozsahu je možné dokumentáciu žiadosti rozdeliť na viaceré osobitne zviazané časti, pričom formulár žiadosti o poskytnutie dotácie bude v takomto prípade zviazaný osobitne. Osobitne zviazaná časť príloh žiadosti o poskytnutie dotácie
bude na prvej strane takto zviazanej časti príloh označená rozsahom príloh,
ktoré sú samostatne zviazané.

V prípade, že žiadateľ uprednostní možnosť doručenia žiadosti o poskytnutie dotácie osobne na podateľňu ministerstva, pracovník podateľne túto žiadosť zaeviduje podľa štandardných postupov evidovania došlej pošty v súlade s registratúrnym poriadkom a vystaví žiadateľovi *Potvrdenie o prijatí žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja*.

*Potvrdenie o prijatí žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* obsahuje
tieto povinné údaje:

* názov a adresa žiadateľa,
* názov a adresa poskytovateľa, t.j. Ministerstvo zdravotníctva Slovenskej republiky, Sekcia financovania, Odbor verejných výdavkov a hospodárenia rezortu, Limbová 2, P. O. Box 52, 837 52 Bratislava 37,
* názov projektu,
* dátum doručenia žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja,
* meno a priezvisko osoby, ktorá žiadosť prijala.

V prípade doručenia žiadosti o poskytnutie dotácie poštou alebo kuriérskou službou dostane žiadateľ o poskytnutie dotácie doklad potvrdzujúci odoslanie/odovzdanie žiadosti subjektu vykonávajúcemu doručovanie zásielok. Tento doklad nahrádza *Potvrdenie o prijatí žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja*, t.j. Ministerstvo zdravotníctva Slovenskej republiky v prípade doručenia žiadosti o poskytnutie dotácie poštou alebo kuriérom *Potvrdenie o prijatí žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* nevydáva.

Žiadosť o poskytnutie dotácie musí byť doručená riadne, včas a v určenej forme,
a teda žiadateľ je povinný splniť nasledovné podmienky:

* formulár *Žiadosti o poskytnutie dotácie na projekt výskumu a vývoja v oblasti zdravotníctva* (pozri prílohu č. 4 ) a povinné prílohy k žiadosti, vyplnené elektronicky, v slovenskom jazyku, resp. v anglickom jazyku, v prípade, že to vyžaduje formulár, žiadateľ doručuje v štyroch písomných vyhotoveniach a v jednom elektronickom vyhotovení,
* *Žiadosť o poskytnutie dotácie* je doručená na adresu Ministerstva zdravotníctva Slovenskej republiky, uvedenej v tejto časti metodickej príručky, najneskôr v posledný deň uzavretia výzvy,
* rozhodujúcim dátumom na splnenie podmienky doručenia *Žiadosti o poskytnutie dotácie* včas je:
1. v prípade osobného predloženia je určujúci dátum fyzického odovzdania písomnej formy *Žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* na adresu ministerstva uvedený na *Potvrdení o prijatí žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja*;
2. v prípade zaslania *Žiadosti o poskytnutie dotácie* *v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* poštou alebo kuriérom je určujúcim dátumom odovzdanie písomnej verzie žiadosti na poštovú prepravu alebo na prepravu kuriérom;
* dátum doručenia *Žiadosti o poskytnutie dotácie* *v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* je určujúci aj pre splnenie tých podmienok poskytnutia príspevku, ktorých forma preukázania zo strany žiadateľa obsahuje lehotu aktuálnosti,
* *Žiadosť o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* je doručená v určenej forme, ak je formulár *Žiadosti o poskytnutie dotácie* *na projekt výskumu a vývoja v oblasti zdravotníctva* vrátane príloh doručený v elektronickej forme (napr. na CD nosiči, USB a pod.), a zároveň je žiadosť s povinnými prílohami doručená
aj v písomnej forme.

# Podmienky poskytnutia dotácie

Dotáciu podľa § 3 ods. 1 zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov
(ďalej len „zákon č. 525/2010 Z. z.“) možno poskytnúť žiadateľovi, ktorým je verejná výskumná inštitúcia alebo právnická osoba alebo fyzická osoba – podnikateľ,
ktorá má osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva podľa osobitného predpisu najmenej

po dobu troch rokov.

Z celkových nákladov na riešenie projektu možno poskytnúť dotáciu podľa zákona
č. 525/2010 Z. z. § 3 ods. 2 najviac do výšky 70 % nákladov na projekt, pričom žiadateľ
je povinný preukázať, že má na financovanie projektu zabezpečených najmenej 30 % z iných zdrojov.

Dotáciu podľa zákona č. 525/2010 Z. z. § 3 ods. 3 nemožno poskytnúť na:

a) úhradu záväzkov žiadateľa z predchádzajúcich rozpočtových rokov,

b) refundáciu výdavkov uhradených v predchádzajúcich rozpočtových rokoch.

Dotáciu podľa zákona 525/2010 Z. z. § 2 ods. 1 písm. a) možno poskytnúť žiadateľovi
na základe formuláru písomnej žiadosti o poskytnutie dotácie na projekt výskumu a vývoja v oblasti zdravotníctva podľa § 3 ods. 4 zákona, ktorej vzor je uvedený v Prílohe č. 4.

Prílohami k formuláru *Žiadosti o poskytnutie dotácie* *na projekt výskumu a vývoja v oblasti zdravotníctva* v zmysle zákona č. 525/2010 Z. z. a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej len „zákon
č. 523/2004 Z. z.) je:

* popis projektu, ktorý je súčasťou tlačív s názvom – *Projektový formulár* (Príloha
č. 3. 1. A), *Opisný formulár projektu* (Príloha č. 3. 1. B) a *Celkový a podrobný rozpočet projektu* (Príloha č. 3. 2.),
* doklad o zriadení alebo založení žiadateľa, ak je žiadateľom právnická osoba,
* výpis z obchodného registra alebo obdobného registra, ak ide o právnickú osobu,
ktorá sa zapisuje do takéhoto registra, nie starší ako tri mesiace ku dňu predloženia žiadosti,
* výpis zo živnostenského registra alebo obdobného registra, ak ide o žiadateľa, ktorým je samostatne zárobkovo činná osoba zapísaná v živnostenskom registri
alebo v obdobnom registri osvedčujúcom oprávnenie na vykonávanie činnosti,
* potvrdenie o zabezpečení financovania projektu z iných zdrojov,
* osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva podľa osobitného predpisu,
* doklad preukazujúci, že žiadateľ výskumno-vývojovú činnosť vykonáva najmenej
po dobu troch rokov,
* doklad preukazujúci oprávnenie člena štatutárneho orgánu konať za žiadateľa,
ak je žiadateľom právnická osoba,
* čestné vyhlásenie, že na projekt neboli získané žiadne iné finančné prostriedky okrem tých, ktoré sú preukázané doloženými potvrdeniami o financovaní,
* čestné vyhlásenie žiadateľa, že žiadateľ má vysporiadané finančné vzťahy so štátnym rozpočtom, a potvrdenie miestneho príslušného správcu dane, nie staršie ako tri mesiace, že žiadateľ nemá daňové nedoplatky,
* potvrdenie príslušného konkurzného súdu, nie staršie ako tri mesiace,
že voči žiadateľovi nie je vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku[[1]](#footnote-1),
* čestné vyhlásenie žiadateľa, že voči nemu nie je vedený výkon rozhodnutia[[2]](#footnote-2),
* potvrdenie príslušného inšpektorátu práce, nie staršie ako tri mesiace, že žiadateľ neporušil zákaz nelegálneho zamestnávania v predchádzajúcich troch rokoch,
* potvrdenie Sociálnej poisťovne a každej zdravotnej poisťovne (Dôvera zdravotná poisťovňa a. s., Union zdravotná poisťovňa a. s., Všeobecná zdravotná poisťovňa),
nie staršie ako tri mesiace, že žiadateľ nemá evidované nedoplatky poistného
na zdravotné poistenie, sociálne poistenie a príspevkov na starobné dôchodkové poistenie[[3]](#footnote-3),
* výpis z registra trestov, nie starší ako tri mesiace, že žiadateľ nemá právoplatne uložený trest zákazu prijímať dotácie alebo subvencie, a tiež, že žiadateľ nemá právoplatne uložený trest zákazu prijímať pomoc a podporu poskytovanú z fondov Európskej únie[[4]](#footnote-4),
* čestné vyhlásenie žiadateľa v prípade, že je žiadateľ zapísaný v registri partnerov verejného sektora alebo má povinnosť zapisovať sa do registra partnerov verejného sektora,
* súhlas so spracovaním osobných údajov v zmysle zákona Slovenskej republiky
č. 122/2013 Z. z. o ochrane osobných údajov a o zmene a doplnení niektorých zákonov. Svojím podpisom žiadateľ vyjadruje súhlas Ministerstvu zdravotníctva Slovenskej republiky so spracovaním poskytnutých osobných údajov uvedených
vo formulári *Žiadosti o poskytnutie dotácie na projekt výskumu a vývoja v oblasti zdravotníctva* a v priložených prílohách za účelom administrácie projektov počas obdobia realizácie projektu. Uvedený súhlas sa týka aj poskytnutia uvedených údajov tretím stranám v nevyhnutných prípadoch (hodnotiteľom projektov), a to na účely hodnotenia projektov. Žiadateľ si je vedomý, že v prípade stiahnutia tohto súhlasu bude mať za následok zrušenie tejto žiadosti, akoby nebola podaná. Žiadateľ berie
na vedomie, že spracúvanie osobných údajov sa riadi zákonom Slovenskej republiky
č. 122/2013 Z. z. o ochrane osobných údajov v znení neskorších predpisov. Zároveň žiadateľ vyhlasuje, že údaje uvedené v *Žiadosti o poskytnutie dotácie na projekt výskumu a vývoja v oblasti zdravotníctva*, sú pravdivé, presné a úplné.

Uvedené prílohy k formuláru žiadosti o poskytnutie dotácie musia byť predložené vo forme originálu alebo úradne overenej kópie, nie staršej ako tri mesiace ku dňu predloženia žiadosti.

Za zhodu slovenskej a anglickej verzie projektu zodpovedá žiadateľ.

# Schvaľovanie žiadostí o dotáciu

Ministerstvo zdravotníctva Slovenskej republiky pri zabezpečovaní procesu schvaľovania *Žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* (ďalej len „žiadosť o poskytnutie dotácie“)zodpovedá za dodržiavanie princípov transparentnosti, rovnakého zaobchádzania a nediskriminácie v súlade so všeobecne záväznými právnymi predpismi Slovenskej republiky. Ministerstvo prijíma žiadosti o poskytnutie dotácie, ktorých zameranie
bude v súlade s prioritnými okruhmi a podporovanými oblasťami vedecko-výskumnej problematiky slovenského zdravotníctva na rok 2018. Žiadosti budú posudzované individuálne v súlade s týmto materiálom a poskytované do výšky schváleného finančného limitu.

Proces schvaľovania sa začína doručením *Žiadosti o poskytnutie dotácie v pôsobnosti Ministerstva zdravotníctva Slovenskej republiky pre oblasť zdravotníctva na účely výskumu a vývoja* a končí vydaním oznámenia, a teda schválením resp. neschválením konkrétnej žiadosti o dotáciu žiadateľa.

Formálne hodnotenie projektov pozostáva z vyhodnotenia nasledovných kritérií:

* vyplnenie žiadosti na požadovanom formulári,
* kompletnosť a úplnosť žiadosti vrátane príloh,
* predloženie žiadosti v stanovenom termíne,
* predloženie žiadosti v požadovanom počte písomných a elektronických verzií v lehote do termínu uzávierky,
* dodržanie predpísaného spôsobu doručenia,
* dodržanie všetkých náležitostí verejnej výzvy na poskytnutie finančných prostriedkov z rozpočtu kapitoly ministerstva v oblasti zdravotníctva na účely výskumu a vývoja.

Žiadateľ, ktorého žiadosť nespĺňa kritériá formálnej kontroly je o tejto skutočnosti písomne informovaný a je vyzvaný na odstránenie formálnych nedostatkov formou doručenia prepracovanej žiadosti najneskôr do 15 kalendárnych dní odo dňa doručenia písomného oznámenia. V prípade ak žiadateľ nedoplní chýbajúce dokumenty alebo neodstráni
iné formálne nedostatky žiadosti v stanovenej lehote, žiadosť bude vyradená z ďalšieho hodnotenia, o čom bude žiadateľ informovaný do 15 kalendárnych dní.

Vzhľadom na to, že komunikácia zo strany ministerstva ohľadne odstránenia nedostatkov v žiadosti o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja bude prebiehať výlučne prostredníctvom emailovej komunikácie prosíme žiadateľov, aby vo svojich žiadostiach uvádzali funkčné emailové adresy. Zároveň ich ministerstvo vyzýva, počas obdobia výzvy, k pravidelnému kontrolovaniu obsahu emailovej schránky za účelom dodržania lehôt určených, v prípade potreby, na odstránenie nedostatkov žiadosti o dotáciu.

Podľa § 3 ods. 8 zákona č. 525/2010 Z. z. žiadosti o poskytnutie dotácie vyhodnocuje Vedecká rada ministerstva. Zloženie a rokovací poriadok Vedeckej rady Ministerstvo zdravotníctva Slovenskej republiky upravuje Štatút Vedeckej rady Ministerstva zdravotníctva Slovenskej republiky (ktorý nadobudol účinnosť dňa 2. mája 2018), ktorý tvorí prílohu č. 2. 1. tejto výzvy. Odborné hodnotenie pozostáva z overenia splnenia hodnotiacich kritérií, ktoré sú určené Výnosom Ministerstva zdravotníctva Slovenskej republiky z 22. júna 2015, ktorým sa ustanovujú kritériá a postup na vyhodnocovanie žiadostí o poskytnutie dotácie.

Ministerstvo zdravotníctva na základe overenia splnenia, resp. nesplnenia podmienok žiadosti o poskytnutie dotácie po procese rozhodovania o tejto žiadosti vydáva:

1. *Oznámenie o schválení žiadosti o poskytnutie dotácie*, Ministerstvo zdravotníctva konštatuje splnenie všetkých podmienok poskytnutia dotácie z rozpočtovej kapitoly Ministerstva zdravotníctva a zároveň deklaruje dostatok finančných prostriedkov
na financovanie schváleného projektu. Zoznam schválených žiadostí o poskytnutie dotácie v pôsobnosti ministerstva bude uverejnený, po ich schválení ministerkou zdravotníctva, na webovom sídle ministerstva.
2. *Oznámenie o neschválení žiadosti o poskytnutie dotácie*, Ministerstvo zdravotníctva konštatuje nesplnenie jednej alebo viacerých podmienok poskytnutia dotácie z rozpočtovej kapitoly Ministerstva zdravotníctva. Zoznam neschválených žiadostí o poskytnutie dotácie v pôsobnosti ministerstva bude uverejnený, po ich neschválení ministerkou zdravotníctva, na webovom sídle ministerstva.

Termín na vyhodnotenie žiadostí o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja je do **16. 11. 2018**.

Objem predpokladaných disponibilných finančných prostriedkov alokovaných na účely
tejto výzvy počas troch rokov realizácii projektov je 3 000 000 eur. V 1. roku, v roku 2018, realizácie projektov je rozpočet určený na dotácie v pôsobnosti Ministerstva zdravotníctva v oblasti zdravotníctva na účely výskumu a vývoja 1 000 000 eur, v 2. roku, v roku 2019, realizácie projektov je výška predpokladaného schváleného rozpočtu 1 000 000 eur, v 3. roku, v roku 2020, realizácie projektov je výška predpokladaného schváleného rozpočtu
1 000 000 eur. Najnižšia výška finančných prostriedkov na realizáciu jedného úspešného
vedecko-výskumného projektu je 17 000 eur/rok a najvyššia možná výška finančných prostriedkov na realizáciu jedného úspešného vedecko-výskumného projektu, v rámci jedného rozpočtového roka, realizácie projektu je 100 000 eur. Finančné prostriedky sa poukazujú bankovým prevodom vrátane rozpisového listu, v ktorom je uvedená výška dotácie, účel jej použitia a ostatné zákonné podmienky čerpania dotácie.

Obdobie na ktoré je dotácia poskytnutá, zo strany poskytovateľa, začína dňom nadobudnutia platnosti a účinnosti zmluvy a končí dátumom uvedeným v projekte, najneskôr však dňom
31. marca 2021, vrátane finančných prostriedkov poskytnutých po 1. auguste rozpočtového roka a ktoré nebolo možné použiť do konca príslušného rozpočtového roka, možno použiť
do 31. marca nasledujúceho rozpočtového roka, na ktorých použitie sa vzťahuje ustanovenie
§ 8 ods. 4 a 5 zákona č. 523/2004 Z. z..

Úspešní projektoví žiadatelia o dotáciu v pôsobnosti Ministerstva zdravotníctva v oblasti zdravotníctva na účely výskumu a vývoja sú po schválení projektu povinní každoročne predkladať priebežnú odbornú a finančnú správu, resp. v záverečnom roku záverečnú odbornú a finančnú správu, na základe ktorej Ministerstvo zdravotníctva vykonáva priebežné,
resp. záverečné, hodnotenie projektu dvomi členmi Vedeckej rady, pričom je navrhnuté ďalšie financovanie projektu (bližšie pozri *Zmluvu o poskytnutí dotácie z rozpočtovej kapitoly Ministerstva zdravotníctva Slovenskej republiky*). Vyhodnotenie výsledkov už poskytnutých dotácií na konkrétne projekty bude uverejnené na webovom sídle ministerstva po ich vyhodnotení Vedeckou radou.

# Oprávnené náklady na riešenie projektu

Oprávnené náklady na riešenie projektu sú náklady určené žiadateľom v žiadosti predloženej rámci verejnej výzvy, ktoré poskytovateľ schváli ako odôvodnené náklady na riešenie projektu. Oprávnené náklady obsahujú príslušné položky jednotlivých druhov nákladov, ktoré musia preukázateľne priamo súvisieť s riešením projektu. Prijímateľ zodpovedá
za ekonomicky najefektívnejšie využitie všetkých oprávnených nákladov v celom projekte. Medzi oprávnené náklady na vedecko-výskumný projekt patria podľa zamerania:

* 1. **Bežné výdavky[[5]](#footnote-5)**
		1. **Mzdové a ostatné osobné náklady (priame náklady)**

Osobné náklady sú oprávnené v dvoch prípadoch:

1. osoby s pracovným pomerom pracujúce na úväzok (pracovnoprávny vzťah)
pre prijímateľa/spoluprijímateľa, priamo a overiteľne pracujúce na projekte presne vymedzený počet hodín. Podmienkou je, že počet hodín určených pre výkon práce na projekte je venovaný výlučne práci na projekte, práca je vykazovaná na základe výkazov odpracovanej činnosti, potvrdených prijímateľom/spoluprijímateľom
a sú stanovené presné výstupy, ktoré musia tieto osoby splniť. Osobné náklady
týchto osôb sú definované ako oprávnené, ale nemôžu byť hradené z prostriedkov poskytovateľa. Do tejto kategórie spadajú medzi inými, aj osobné náklady
na finančného manažéra ako aj vedúceho projektu. Zároveň sú tieto osoby vylúčené z možnosti uzatvárať zmluvné vzťahy uvedené v bode b). Rovnako to platí
aj pre osoby, ktoré boli v  pracovnom pomere s prijímateľom/spoluprijímateľom
za obdobie posledných 6 mesiacov od dátumu registrácie podanej žiadosti.
2. osobné náklady, ktoré vznikli na základe zmluvného vzťahu
medzi prijímateľom/spoluprijímateľom a osobou/osobami priamo vykonávajúcimi vedeckú prácu alebo vedecko-technické služby na projekte, pričom dĺžka
takejto zmluvy je limitovaná na dopredu definovanú dobu. Zmluvný vzťah možno uzavrieť len na činnosti, ktoré prijímateľ/spoluprijímateľ preukázateľne nevie,
alebo z verifikovaných dôvodov nemôže vykonávať vlastnými kapacitami a v rámci vlastných činností. Odmeny je možné vyplácať na základe takto uzavretej zmluvy
len v odôvodniteľnej výške, za skutočne odpracované hodiny, potvrdené výkazom o vykonanej práci potvrdeným prijímateľom/spoluprijímateľom
a so zdokumentovanými reálnymi výsledkami vykonávanej činnosti. Tieto náklady
sa dajú financovať z dotácie poskytovateľa. Primeranosť týchto nákladov
bude jedným z najdôležitejších kritérií pri posudzovaní finančnej stránky projektu.
	* 1. **Cestovné náhrady tuzemské/zahraničné (dopravné náklady, stravné, ubytovanie)**

Výdavky súvisiace s účasťou na pracovných cestách vykonávané len v priamej súvislosti s projektom, ktoré sú vopred definované v projekte. Môžu sa uplatniť len pre slovenských odborníkov, zahrnutých v riešiteľskom kolektíve. Cestovné náhrady sú oprávnené v prípade leteckej dopravy na úrovni *„economy“* triedy, v prípade inej dopravy na úrovni cestovného lístka na vlak - rýchlik II. triedy.

* + 1. **Spotrebný materiál**

Náklady na nákup spotrebného materiálu, ktorého využitie priamo súvisí s riešením projektu (napr. lieky, chemikálie, diagnostiká, monoklónové protilátky, očkovacie séra, kity a pod.).

* + 1. **Služby**

Náklady vzniknuté realizáciou iného zmluvného vzťahu medzi prijímateľom/spoluprijímateľom a treťou stranou, pričom cieľom zmluvného vzťahu
je zabezpečiť si služby, ktoré sú nevyhnutné pre realizáciu projektu a prijímateľ ich nevie preukázateľne realizovať z vlastných zdrojov (personálne, finančné, materiálové). Z celkových finančných nákladov poskytnutých poskytovateľom možno použiť
na zabezpečenie služieb maximálne 20 %. Prijímateľ/spoluprijímateľ je pri obstarávaní všetkých služieb v rámci projektu povinný dodržiavať platný zákon o verejnom obstarávaní.

Patria sem náklady na služby, ako napríklad:

1. náklady na organizovanie konferencií, seminárov, konferenčné poplatky,
2. náklady na analýzy, výpočty, tlač, prekladateľskú činnosť,
3. náklady na konzultačné služby a podobné služby využívané pri riešení, poskytovanie a šírenie informácií, publikácií a výsledkov projektu (nie však náklady na marketing, reklamu, distribúciu a predaj výrobkov).
	* 1. **Náklady na realizáciu oponentských konaní a kontrolných dní**

Zabezpečenie oponentských konaní a kontrolných dní sú oprávnenými nákladmi odôvodnené náklady na cestovné, prenájom priestorov, kancelárske potreby a stanovené primerané odmeny oponentom.

* + 1. **Režijné náklady**

Náklady, súvisiace s realizáciou projektu, ako napr. prenájom priestorov, náklady
na zapožičanie a opravy prístrojového vybavenia využívaného na riešenie projektu, vodné, stočné, vykurovanie, elektrická energia, plyn, poštové a telekomunikačné služby, náklady
na zriadenie účtu pre príjem prostriedkov od poskytovateľa, administratívne náklady a pod.. Z dotácie poskytovateľa možno použiť na režijné náklady maximálne 7 % z celkových finančných nákladov poskytnutých poskytovateľom.

* 1. **Kapitálové výdavky**

Sú najmä rozpočtové výdavky na obstaranie a zhodnotenie dlhodobého hmotného a nehmotného majetku. Objem kapitálových výdavkov nesmie prekročiť 30 % z celkových finančných nákladov poskytnutých poskytovateľom.

1. dlhodobý hmotný majetok – sú samostatné hnuteľné veci, prípadne súbory hnuteľných vecí, ktoré majú samostatné technicko-ekonomické určenie,
ktorých vstupná cena je vyššia ako 1 700 eur[[6]](#footnote-6) a prevádzkovo technické funkcie dlhšie ako jeden rok. Obstaranie „*obslužných*“ kapitálových aktív (napr. PC, notebook, tlačiareň a pod.) je povolené len výnimočne, v odôvodnených prípadoch
a za podmienky, že inštitúcia, ktorá bude dané tovary používať preukáže, že nevlastní podobné zariadenia, ktoré by sa mohli využívať pre účely projektu. Všetky tovary musia byť obstarané v súlade s platným zákonom o verejnom obstarávaní.
2. dlhodobý nehmotný majetok – sú práva priemyselného vlastníctva, autorské práva,
alebo práva príbuzné autorskému právu vrátane počítačových programov a databáz, projektov a pod., ktorých obstarávacia cena je vyššia ako 2 400 eur[[7]](#footnote-7) s prevádzkovo – technickou funkciou alebo použiteľnosťou dlhšou ako 1 rok.

Vlastníkom hmotného a nehmotného majetku obstaraného z prostriedkov na riešenie projektu je prijímateľ alebo spoluprijímateľ, s výnimkou štátnych rozpočtových a štátnych príspevkových organizácií, kedy je vlastníkom Slovenská republika a správcom
sú tieto organizácie. Ak sa na obstaraní hnuteľných vecí podieľa viac prijímateľov,
potom podiel jednotlivých prijímateľov na vlastníctve tohto majetku je úmerný podielu
nimi vynaložených finančných prostriedkov na jeho obstaranie alebo vytvorenie.

# Často kladené otázky súvisiace s dotáciami

**Otázka: Termín na predloženie *Žiadosti o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja* (ďalej len „žiadosť o poskytnutie dotácie“) je do 31. 7. 2018, znamená to, že stačí najneskôr v tento deň podať žiadosť na pošte? Rozhoduje poštová pečiatka?**

*Odpoveď:*

Žiadosť zasielaná poštou, za termín doručenia sa považuje údaj na poštovej pečiatke,
ktorá môže byť najneskôr 31. 7. 2018. Takáto žiadosť však musí byť doručená poštou
do podateľne ministerstva najneskôr do 09. 08. 2018. Obálky/balíky s pečiatkou do termínu 31. 7. 2018 (vrátane), ale doručené a zaregistrované podateľňou ministerstva po termíne 09.08.2018 nebudú hodnotené vôbec a budú vrátené organizácii, ktorá žiadosť odoslala.

**Otázka: V koľkých exemplároch je potrebné zaslať žiadosť o poskytnutie dotácie?**

*Odpoveď:*

V rámci verejnej výzvy je potrebné zaslať 1x originál žiadosti o poskytnutie dotácie,
so všetkými prílohami, ktorý bude zviazaný hrebeňovou väzbou a 3x kópiu žiadosti
o poskytnutie dotácie tiež zviazanú.

**Otázka: Kde sa nachádza formulár *Žiadosti o poskytnutie dotácie na projekt výskumu a vývoja v oblasti zdravotníctva* (ďalej len „formulár žiadosti o poskytnutie dotácie“)?**

*Odpoveď:*

Formulár žiadosti o poskytnutie dotácie tvorí prílohu č. 1 zákona č. 525/2010 Z. z. a jej vzor
je uvedený v prílohe č. 4 tejto výzvy, ktorý sa nachádza aj na webovej stránke ministerstva ([www.health.gov.sk](http://www.health.gov.sk)).

**Otázka: Aká je dĺžka financovania projektu?**

Odpoveď:

V prípade, že konkrétna žiadosť bude vybraná na financovanie, maximálna dĺžka financovania projektu je stanovená na 3 za sebou nasledujúce rozpočtové roky. Za prvý rozpočtový rok financovania projektu sa považuje rok, v ktorom nadobúda účinnosť zmluva o poskytnutí finančných prostriedkov Ministerstva zdravotníctva SR. Na každý rozpočtový rok je poskytnutá žiadateľovi prislúchajúca časť finančných prostriedkov, ktorú si žiadateľ stanoví v zmysle tabuľky celkového a podrobného rozpočtu projektu, ktorá tvorí
prílohu č. 3. 2.tejto výzvy. Maximálna a minimálna výška dotácie prislúchajúca
na uvedený rozpočtový rok je uvedená v časti IV. Schvaľovanie žiadostí o dotáciu
tejto metodickej príručky.

**Otázka: Je nutné na každý rozpočtový rok uviesť rovnakú výšku finančných prostriedkov?**

Odpoveď:

Žiadateľ o poskytnutie dotácie nemusí uviesť na každý rozpočtový rok rovnakú výšku finančných prostriedkov, musí však dodržať limit maximálnej a minimálnej výšky stanovenej v časti IV. Schvaľovanie žiadostí o dotáciu tejto metodickej príručky**.**

**Otázka: Pri predložení elektronickej formy dokumentácie projektu nahratom
na, napríklad, CD nosiči, USB kľúči a pod., je potrebné aby súčasťou jeho predloženia boli aj povinné prílohy?**

*Odpoveď:*

Na CD nosiči, prípadne USB kľúči, je potrebné nahrať všetky náležitosti uvedené
v tejto metodickej príručke pre žiadateľa o dotáciu v pôsobnosti Ministerstva zdravotníctva v oblasti zdravotníctva na účely výskumu a vývoja, t. j. žiadosť o poskytnutie dotácie, projektový formulár, opisný formulár projektu a celkový a podrobný rozpočet projektu.

**Otázka: Ako správne číslovať strany?**

*Odpoveď:*

Po zviazaní projektu očíslujete každú stranu (aj ručne) poradovým číslom, vrátane príloh.

**Otázka: Je potrebné si založiť samostatný bankový účet na príjem dotácie?**

*Odpoveď:*

Áno, v zmysle § 5 ods. 4 písm. f) zákona č. 525/2010 Z. z. je žiadateľ,
s ktorým bude uzatvorený zmluvný vzťah, povinný viesť dotáciu na osobitne zriadenom účte v banke alebo pobočke zahraničnej banky.

**Otázka: Ako sa preukazuje potvrdenie o zabezpečení financovania projektu z iných zdrojov?**

*Odpoveď:*

V zmysle § 3 ods. 2 zákona č. 525/2010 Z. z. je možné z celkových nákladov na riešenie projektu poskytnúť dotáciu najviac do výšky 70 % nákladov na projekt, pričom žiadateľ
je povinný preukázať, že má na financovanie projektu zabezpečených najmenej 30 % z iných zdrojov. Použiť je možné vlastné alebo iné zdroje. Pri podaní žiadosti o poskytnutie dotácie postačuje, ak sa preukáže schopnosť financovania projektu z vlastných alebo z iných zdrojov projektu prostredníctvom čestného vyhlásenia. V prípade, že konkrétna žiadosť bude vybraná na financovanie, v čase pred podpisom zmluvy sa vlastné zdroje preukazujú kópiou výpisu účtu, kde je minimálny zostatok vo výške požadovaných 30 %. Iné zdroje sa preukazujú
napr. písomným záväzkom/prísľubom tretej strany (iný sponzor, mesto, obec), že poskytne
na konkrétny projekt a konkrétnu aktivitu z neho konkrétnu finančnú čiastku.
Za iné alebo vlastné zdroje sa však nepovažuje nefinančný dar.

**Otázka: V zmysle § 3 ods. 2 zákona č. 525/2010 Z. z. sa uvádza, že žiadateľ
má poskytnúť na financovanie projektu najmenej 30 % finančných prostriedkov z iných zdrojov. Berie sa 30 % spolufinancovania z celkových nákladov na projekt
alebo zo žiadanej sumy dotácie?**

*Odpoveď:*

Celkové náklady na projekt tvoria celkovo žiadanú sumu dotácie spolu so sumou spolufinancovania. 30 % spolufinancovania sa vyráta z celkových nákladov na projekt,
nie zo žiadanej sumy na dotáciu.

**Otázka: V zmysle § 3 ods. 5 písm. f) zákona č. 525/2010 Z. z. je prílohou k žiadosti o poskytnutie dotácie osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva. Akým spôsobom
sa preukazuje táto príloha?**

Odpoveď:

Ku dňu predloženia žiadosti o poskytnutie dotácie je potrebné , aby bol žiadateľ držiteľom osvedčenia o spôsobilosti vykonávať výskum a vývoj v zmysle § 26a zákona č. 172/2005
Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. V prípade, že žiadateľ má v predmete činnosti uvedené kľúčové slová/výrazy v zmysle: podpora/realizácie výskumu a vývoja v oblasti zdravotníctva, nie je potrebné predložiť osvedčenie o spôsobilosti vykonávať výskum a vývoj.

# Prílohy k žiadosti o poskytnutie dotácie v pôsobnosti Ministerstva zdravotníctva v oblasti zdravotníctva na účely výskumu a vývoja

Príloha č. 1 - Zoznam prioritných okruhov a podporovaných oblastí vedecko-výskumnej problematiky slovenského zdravotníctva na rok 2018

Príloha č. 2. 1. - Štatút Vedeckej rady Ministerstva zdravotníctva Slovenskej republiky ktorý bol uverejnený vo Vestníku Ministerstva zdravotníctva Slovenskej republiky dňa 2. mája 2018, čiastka 33-35, ročník 66

Príloha č. 2. 2. - Výnos Ministerstva zdravotníctva Slovenskej republiky z 22. júna 2015, ktorým sa ustanovujú kritériá a postup na vyhodnocovanie žiadostí o poskytnutie dotácie

Príloha č. 3. 1. A - Projektový formulár

Príloha č. 3. 1. B - Opisný formulár projektu

Príloha č. 3. 2. - Celkový a podrobný rozpočet projektu

Príloha č. 4. - Formulár žiadosti o poskytnutie dotácie na projekt výskumu a vývoja v oblasti zdravotníctva

Príloha č. 5. - Príručka pre žiadateľa o poskytnutie dotácie v pôsobnosti Ministerstva zdravotníctva Slovenskej republiky na rok 2018 v oblasti zdravotníctva na účely výskumu a vývoja

# Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky

Zmluva o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2018 upravuje práva a povinnosti prijímateľa a poskytovateľa pri realizácii projektu.

Vzor zmluvy je súčasťou tejto príručky. Za prípravu zmluvy o poskytnutí dotácie
je zodpovedný poskytovateľ. Poskytovateľ pripraví návrh na uzatvorenie zmluvy o poskytnutí dotácie. Zmluva o poskytnutí dotácie nadobúda platnosť dňom podpisu ministerky zdravotníctva a účinnosť, v súlade s § 47a ods. 2 Občianskeho zákonníka, nadobúda dňom nasledujúcim po dni jej zverejnenia poskytovateľom v Centrálnom registri zmlúv. Nadobudnutím účinnosti zmluvy o poskytnutí dotácie začína proces implementácie projektu.

# ZMLUVA O POSKYTNUTÍ DOTÁCIE Z ROZPOČTOVEJ KAPITOLY MINISTERSTVA ZDRAVOTNÍCTVA SLOVENSKEJ REPUBLIKY

## č. .../2018

***(VZOR)***

uzatvorená v zmysle § 2 ods. 1 písm. a) v spojení s § 5 ods. 4 zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov a § 51 zákona č. 40/1964 Zb. Občianskeho zákonníka
(ďalej len „zmluva“)

# Článok I.

## Zmluvné strany

 **Ministerstvo zdravotníctva Slovenskej republiky**

**Sídlo:** Limbová 2, P.O. BOX 52, 837 52 Bratislava 37

**Štatutárny orgán:** doc. MUDr. Andrea Kalavská, PhD.
ministerka zdravotníctva

**IČO:** 00165565

**Bankové spojenie:** Štátna pokladnica

**IBAN:** SK698100000007000150115

(ďalej len „poskytovateľ“)

**a**

**Názov:**

**Sídlo:**

**Štatutárny orgán:**

**IČO:**

**Bankové spojenie:**

**IBAN:**

**Osoba zodpovedná za riešenie projektu v mene prijímateľa**:

 Titul, meno a priezvisko

 funkcia

(ďalej len „prijímateľ“)

# Článok II.

## Predmet zmluvy

1. Poskytovateľ poskytuje účelovo určené finančné prostriedky na riešenie nižšie uvedeného projektu ako účelovú dotáciu (ďalej len „dotácia“) na podporu výskumu a vývoja podľa § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky (ďalej len „zákon
č. 525/2010 Z. z.“). Na základe verejnej výzvy poskytovateľa uverejnenej na webovej stránke Ministerstva zdravotníctva SR na predkladanie žiadostí o poskytnutie dotácie na účely výskumu a vývoja v rezorte zdravotníctva bol predložený projekt s názvom: ............................, v prioritnom okruhu a podporovanej oblasti vedecko-výskumnej problematiky slovenského zdravotníctva v roku 2018 – produktové línie domény č. 4 Zdravie obyvateľstva a zdravotnícke technológie.
2. Projekt má pridelené registračné číslo poskytovateľa ... a tvorí prílohu č. 1 a prílohu
č. 2 tejto zmluvy ako jej neoddeliteľnú súčasť (ďalej len „projekt“).
3. Prijímateľ sa zaväzuje zrealizovať projekt v súlade s jeho znením podľa prílohy č. 1 a prílohy č. 2 tejto zmluvy a na vlastnú zodpovednosť.
4. Celková výška nákladov na projekt predstavuje sumu vo výške ... eur (slovom ...),
z toho podiel prijímateľa na riešení projektu je vo výške ... eur (slovom ...). Poskytovateľ sa zaväzuje na účely projektu poskytnúť prijímateľovi dotáciu v celkovej výške ... eur (slovom ...) na obdobie realizácie projektu. Celkový rozpočet projektu
je nemenný, s výnimkou zmien podľa čl. IV. ods. 4.
5. Dotácia je poskytnutá zo strany poskytovateľa na obdobie od nadobudnutia platnosti a účinnosti tejto zmluvy do dátumu uvedeného v projekte, najneskôr však
do 31. marca 2021, vrátane finančných prostriedkov poskytnutých po 1. auguste príslušného rozpočtového roka, na ktorých použitie sa vzťahuje ustanovenie § 8 ods. 4 a 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon
č. 523/2004 Z. z.“).

# Článok III.

## Práva a povinnosti prijímateľa dotácie

1. Prijímateľ je zodpovedný za odborné aj finančné riadenie a realizáciu celého projektu.
2. Všetka komunikácia s poskytovateľom, týkajúca sa projektu je realizovaná prostredníctvom prijímateľa písomnou formou.
3. Platby od poskytovateľa na realizáciu projektu prijíma prijímateľ.
4. Prijímateľ bezodkladne informuje poskytovateľa o všetkých skutočnostiach,
ktoré by mohli ovplyvniť realizáciu projektu. Ak prijímateľ zistí, že zmluvu nemôže z rôznych príčin splniť, je povinný o tom bezodkladne písomne informovať poskytovateľa.
5. Prijímateľ je povinný archivovať všetky dokumenty, korešpondenciu a iné písomnosti týkajúce sa celého projektu najmenej po dobu 5 rokov od dátumu ukončenia realizácie projektu.
6. Prijímateľ je povinný poskytnúť poskytovateľovi na jeho vyžiadanie súčinnosť, požadované informácie a dokumenty týkajúce sa projektu.
7. Prijímateľ je povinný pri použití dotácie dodržať maximálnu hospodárnosť, efektívnosť a účinnosť jej použitia v súlade s § 19 ods. 3 zákona č. 523/2004 Z. z.
8. Prijímateľ je povinný byť držiteľom osvedčenia o spôsobilosti vykonávať výskum a vývoj alebo dokladu o spôsobilosti vykonávať výskum a vývoj v oblasti zdravotníctva najmenej po dobu troch rokov.
9. Prijímateľ sa zaväzuje financovať projekt aj z iných zdrojov a to vo výške najmenej 30% z celkových nákladov na projekt uvedenej v čl. II ods. 3 tejto zmluvy.

# Článok IV.

## Podmienky poskytnutia a použitia dotácie

1. Dotácia sa poskytuje v súlade so zákonom č. 291/2002 Z. z. o Štátnej pokladnici
a o zmene a doplnení niektorých zákonov v znení neskorších predpisov. Dotácia
podľa čl. II. ods. 3 sa poskytuje prijímateľovi po častiach. Na každý kalendárny rok realizácie projektu poskytovateľ poskytne prislúchajúcu časť dotácie poskytovateľa.
2. Prvú časť dotácie poskytne poskytovateľ najneskôr do 60 kalendárnych dní
odo dňa podpísania tejto zmluvy oboma zmluvnými stranami. Druhú a tretiu časť dotácie poskytne poskytovateľ do 60 kalendárnych dní od začiatku príslušného rozpočtového roka. Poskytovateľ poskytne prijímateľovi dotáciu prevodom na účet prijímateľa uvedený v čl. I. tejto zmluvy. Prostriedky sa považujú za poskytnuté dňom odpísania stanovenej sumy z účtu poskytovateľa.
3. Výška každej časti poskytnutej dotácie je stanovená v projekte ako suma finančných prostriedkov poskytovateľa požadovaná a schválená na realizáciu aktivít projektu naplánovaných na daný bežný rok alebo časť bežného roku.
4. V prípade nezabezpečenia dostatočných finančných prostriedkov pre podporu vedecko-výskumnej činnosti v rezorte zdravotníctva v rozpočtovej kapitole poskytovateľa na každý bežný rok, počas ktorého sa realizujú projekty podporené zo schémy, poskytovateľ si vyhradzuje právo pred poskytnutím každej ďalšej časti dotácie prehodnotiť jej výšku a prípadné zmeny rozpočtu projektu odsúhlasiť formou písomného dodatku k tejto zmluve.
5. V prípade zmeny rozpočtu projektu podľa ods. 4 tohto článku je prijímateľ povinný prepracovať projekt v súlade s upraveným rozpočtom a prepracovaný projekt
je postúpený poskytovateľovi na prehodnotenie. Poskytovateľ postupuje projekt Vedeckej rade Ministerstva zdravotníctva SR (ďalej len „vedecká rada“)
na prehodnotenie. Ak poskytovateľ a vedecká rada vyjadria kladné stanovisko k prepracovanému projektu, projekt je postúpený na schválenie ministrovi zdravotníctva. Ak poskytovateľ alebo vedecká rada vyjadria nesúhlasné stanovisko k prepracovanému projektu, projekt je vrátený s odôvodnením prijímateľovi
na opätovné prepracovanie.
6. Prijímateľ doručí poskytovateľovi priebežnú odbornú a finančnú správu
za predchádzajúci rozpočtový rok najneskôr do 30. apríla nasledujúceho rozpočtového roka. Správy sú predmetom schvaľovania vedeckej rady a poskytovateľa.
7. Po ukončení projektu predkladá prijímateľ poskytovateľovi záverečnú správu najneskôr do 30. apríla po ukončení projektu. Záverečná správa je predmetom schvaľovania vedeckej rady a poskytovateľa.
8. Správy, ktoré predkladá prijímateľ podľa ods. 6, 7 tohto článku, zasiela prijímateľ poskytovateľovi. Poskytovateľ má 120 pracovných dní odo dňa prijatia správ na:
9. schválenie správ,
10. písomné vyžiadanie dodatočných a vysvetľujúcich podkladov a informácií, ktoré sú nevyhnutné pre schválenie správ od prijímateľa písomnou formou,
11. písomné zamietnutie správ a požiadanie o predloženie nových správ písomnou formou,
12. písomné požiadanie prijímateľa o zorganizovanie oponentského konania.

Lehota 120 pracovných dní odo dňa prijatia správ môže byť v špecifických prípadoch predĺžená. O týchto špecifických prípadoch rozhoduje výlučne poskytovateľ.

1. V prípade situácie podľa ods. 8 písm. b), c) má prijímateľ 30 pracovných dní
na predloženie požadovaných správ. Lehota 30 pracovných dní môže byť v odôvodniteľných prípadoch predĺžená na základe písomnej žiadosti prijímateľa a jej schválením poskytovateľom pred uplynutím platnej lehoty.
2. V prípade situácie podľa ods. 8 písm. d) alebo vnútorného auditu / finančnej kontroly sa doba hodnotenia predlžuje o čas, ktorý je nutný na realizáciu týchto aktivít.
3. V prípade vyžiadania si nových správ podľa ods. 8 písm. c) tohto článku
sa pri ich hodnotení postupuje v súlade s  ods. 8 tohto článku. Ak nastane opätovné zamietnutie správ, poskytovateľ má právo odstúpiť od zmluvy o poskytnutí dotácie a požadovať od prijímateľa vrátenie poskytnutých finančných prostriedkov v plnej výške alebo len alikvotnú časť, ktorú stanoví poskytovateľ.
4. Finančné prostriedky poskytnuté poskytovateľom je prijímateľ povinný viesť
na bežnom účte prijímateľa, osobitne zriadenom pre poskytnutú dotáciu v banke uvedenom v čl. I. tejto zmluvy a to v inštitúcii, v ktorej si prijímateľ bežne vedie svoje účty. Právo disponovať s účtom a s prostriedkami vedenými na tomto účte má po celú dobu účinnosti tejto zmluvy prijímateľ. Prijímateľ je povinný bezodkladne písomne oznámiť poskytovateľovi všetky zmeny týkajúce sa účtu prijímateľa, s výnimkou účtovných obratov na účte prijímateľa, o ktorých bude prijímateľ informovať poskytovateľa v rámci pravidelných finančných správ.
5. Po ukončení projektu (z dôvodu riadneho ukončenia projektu alebo z rozhodnutia poskytovateľa na základe odporúčania vedeckej rady) je prijímateľ povinný nevyčerpanú dotáciu vrátiť na účet poskytovateľa uvedený v čl. I. tejto zmluvy najneskôr do 30 kalendárnych dní od termínu riadneho ukončenia projektu
alebo odo dňa odoslania písomného rozhodnutia poskytovateľa o ukončení projektu.

# Článok V.

## Podmienky použitia dotácie

1. Poskytnutá dotácia je účelovo viazaná a prijímateľ sa zaväzuje použiť ju v zmysle
§ 19 ods. 1 a 3 zákona č. 523/2004 Z. z. v zmysle zákona o dotáciách výlučne
na účel, ktorý je uvedený v čl. II ods. 1 tejto zmluvy.
2. Prijímateľ nesmie použiť dotáciu na úhradu záväzkov z predchádzajúcich rozpočtových rokov a refundáciu výdavkov uhradených v predchádzajúcich rozpočtových rokoch.
3. Prijímateľ môže použiť dotáciu iba na úhradu nákladov, ktoré sú uvedené *v*prílohe
č. 2 tejto zmluvy, *Celkový a podrobný rozpočet projektu*.
4. Prijímateľ môže v rámci projektu subkontrahovať výlučne také činnosti, ktoré nie je schopný sám vykonať vlastnými prostriedkami, materiálno-technickými a personálnymi. Suma nákladov vynaložených na subkontrahovanie v rámci celého projektu (vrátane vyššie uvedeného prípadu) nesmie presiahnuť 20% sumy poskytnutej dotácie zo štátneho rozpočtu od poskytovateľa.
5. Suma nákladov vynaložených na režijné náklady, náklady súvisiace s realizáciou projektu, v rámci celého projektu nesmie presiahnuť 7% sumy poskytnutej dotácie
zo štátneho rozpočtu od poskytovateľa.
6. Objem kapitálových výdavkov nesmie prekročiť 30% financovania z celkových finančných nákladov poskytnutých poskytovateľom.
7. Prijímateľ sa zaväzuje, že:
8. žiadne osoby uvedené v *Projektovom formulári* av *Opisnom formulári projektu tejto zmluvy* (s výnimkou osôb financovaných z vlastných zdrojov prijímateľa) v súčasnosti nie sú, v čase predkladania projektu  ani v období
6 mesiacov pred predložením projektu neboli s  prijímateľom v žiadnom pracovnom pomere,
9. všetky údaje uvedené v tejto zmluvy sú v súlade s prílohou č. 1 a s prílohou
č. 2 tejto zmluvy.

# Článok VI.

## Kontrola plnenia zmluvy a realizácie projektu

1. Poskytovateľ je oprávnený kontrolovať dodržiavanie podmienok,
za ktorých sa finančné prostriedky poskytli, ako aj ostatné skutočnosti, ktoré by mohli mať vplyv na správnosť a účelovosť poskytnutej dotácie. Za týmto účelom
je poskytovateľ oprávnený vykonať administratívnu finančnú kontrolu, finančnú kontrolu na mieste hospodárenia s poskytnutou dotáciou a vnútorný audit
podľa zákona č. 357/2015 Z. z. u prijímateľa. Prijímateľ je povinný vytvoriť poskytovateľovi alebo ním určeným osobám vykonávajúcim kontrolu / vnútorný audit primerané podmienky na riadne a včasné vykonanie kontroly / vnútorného auditu, poskytnúť im potrebnú súčinnosť a všetky vyžiadané informácie a listiny týkajúce sa najmä riešenia projektu, stavu jeho rozpracovanosti, špecifikácie použitia dotácie, ich predpokladané ďalšie použitie.
2. Poskytovateľ je oprávnený požadovať realizáciu oponentského konania s cieľom odborného preskúmania realizácie projektu. Prijímateľ je povinný kompletne zabezpečiť realizáciu oponentského konania, poskytnúť všetky požadované dokumenty a informácie najneskôr 30 kalendárnych dní pred termínom realizácie oponentského konania. Ďalej je povinný poskytnúť svoju súčinnosť pri oponentskom konaní.
3. Prijímateľ sa zaväzuje, že písomné upozornenia a pokyny poskytovateľa,
ako výsledok oponentského konania, zohľadní pri ďalšom vykonávaní projektu
a vzniknuté nezrovnalosti alebo prípadný nesúlad s touto zmluvou odstráni
bez zbytočného odkladu po doručení predmetného upozornenia.
4. Prijímateľ doručí poskytovateľovi priebežnú odbornú a finančnú správu v súlade
s čl. IV ods. 6, na základe ktorej poskytovateľ vykoná priebežné hodnotenie projektu dvomi členmi vedeckej rady a navrhne ďalšie financovanie projektu v zmysle nasledujúcej schémy:
5. splnil očakávané ciele vynikajúco, t. j. plnenie cieľov projektu je v rozsahu viac ako 80% a čerpanie pridelenej dotácie je v súlade so zmluvou,
6. splnil očakávané ciele, t. j. aspoň jeden z hodnotiteľov hodnotí iba čiastočné plnenie cieľov projektu v rozsahu 50 – 80%,
7. nesplnil očakávané ciele, t. j. prijímateľ plní ciele projektu v rozsahu menej ako 50%.
8. V prípade ods. 4 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z. o finančnej kontrole a audite a o zmene a doplnení niektorých zákonov (ďalej len zákon
č. 357/2015 Z. z.).  V prípade neúčelného použitia finančných prostriedkov
bude poskytovateľ postupovať v súlade so závermi kontroly.
9. V prípade ods. 4 písm. c) je poskytovateľ oprávnený požiadať prijímateľa o vrátenie poskytnutých finančných prostriedkov, ak hodnotiteľ zistí čerpanie dotácie na iné účely, prípadne ak sa v priebehu príslušného rozpočtového roka nerealizuje žiadna aktivita v projekte. Prijímateľ môže v prípade ukončenia projektu požiadať o oponentské konanie.
10. V prípade ukončenia (odstúpenia) zmluvy zodpovedný riešiteľ nebude môcť podať žiadosť o dotáciu na financovanie projektov výskumu a vývoja v nasledujúcej verejnej výzve uverejnenej na webovej stránke ministerstva.
11. Priebežné a záverečné správy sú predmetom ročného a záverečného hodnotenia poskytovateľa a musia obsahovať všetky náležitosti v súlade s čl. VIII. ods. 2 a 3.
12. Po ukončení projektu predkladá prijímateľ poskytovateľovi záverečnú správu v súlade s čl. IV ods. 7, na základe ktorej poskytovateľ vykoná záverečné hodnotenie projektu dvomi členmi vedeckej rady a navrhne záverečné hodnotenie projektu v zmysle nasledujúcej schémy:
13. splnil očakávané ciele vynikajúco, t. j. splnenie cieľov projektu je v rozsahu viac ako 80%, pri ktorom je potrebné súhlasné stanovisko dvoch členmi vedeckej rady,
14. splnil očakávané ciele, t. j. aspoň jeden z hodnotiteľov hodnotí iba čiastočné splnenie cieľov projektu v rozsahu 50 – 80%,
15. nesplnil očakávané ciele, t. j. jeden z hodnotiteľov hodnotí nesplnenie cieľov projektu v rozsahu menej ako 50%.
16. V prípade ods. 9 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z. V prípade neúčelného použitia finančných prostriedkov bude poskytovateľ postupovať v súlade so závermi kontroly.
17. V prípade ods. 9 písm. c) tohto článku zodpovedný riešiteľ nebude môcť podať žiadosť v mene prijímateľa o dotáciu na financovanie projektov výskumu a vývoja v nasledujúcej výzve uverejnenej na webovej stránke ministerstva.
18. Poskytovateľ je oprávnený požadovať od prijímateľa vrátenie neoprávnene použitých finančných prostriedkov na základe hodnotenia členov vedeckej rady (v prípade ods. 9 písm. c)) a vykonanej kontroly.

# Článok VII.

## Zmeny podmienok zmluvy

1. Poskytovateľ ani prijímateľ nemajú právny nárok na zmenu zamerania a cieľov projektu ani na akúkoľvek inú zmenu projektu, ktorá by viedla k zmene
jeho zamerania a cieľov s výnimkou zmien podľa čl. IV. ods. 4.
2. Prijímateľ má právny nárok na vykonanie nasledovných zmien v projekte,
ak sa tým neporuší ustanovenie ods. 1 tohto článku:
3. zmeny rozpočtu projektu presunom finančných prostriedkov zo štátneho rozpočtu medzi jednotlivými druhmi oprávnených nákladov určenými
na bežné výdavky (príloha č. 2 tejto zmluvy, *Celkový a podrobný rozpočet projektu*), ak v priebehu jedného rozpočtového roka presun finančných prostriedkov nespôsobí kumulatívne zmenu celkovej schválenej sumy na druh oprávneného nákladu o viac ako 20%,
4. zmeny rozpočtu projektu presunom finančných prostriedkov zo štátneho rozpočtu medzi jednotlivými položkami v rámci jedného druhu oprávnených nákladov určených na bežné výdavky (príloha č. 2 tejto zmluvy, *Celkový a podrobný rozpočet projektu*), ak v priebehu jedného rozpočtového roka výška presúvaných prostriedkov nepresiahne kumulatívne viac ako 30% schválenej sumy na daný druh oprávneného nákladu,
5. zmena plánovaného harmonogramu projektu,
6. zmeny v riešiteľskom kolektíve s výnimkou zmeny na pozícii zodpovedného riešiteľa.
7. Prijímateľ má právny nárok na vykonanie zmien rozpočtu projektu presunom finančných prostriedkov z vlastných zdrojov medzi jednotlivými druhmi nákladov určených na bežné a kapitálové výdavky pri dodržaní podmienky zabezpečenia financovania projektu najmenej 30% z iných zdrojov. O týchto zmenách je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 kalendárnych dní odo dňa vykonania zmeny. Všetky upravené časti projektu sa stávajú súčasťou zmluvy.
8. Prijímateľ má právny nárok na vykonanie zmien rozpočtu navýšením, prípadne znížením, finančných prostriedkov z vlastných zdrojov pri dodržaní podmienky zabezpečenia financovania projektu najmenej 30% z iných zdrojov. O týchto zmenách je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 kalendárnych dní odo dňa vykonania zmeny. Všetky upravené časti projektu sa stávajú súčasťou zmluvy.
9. O  zmenách uvedených v ods. 2  písm. a) až d) je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny
do 30 kalendárnych dní odo dňa vykonania zmeny. Všetky zmeny sa prikladajú k zmluve.
10. Akékoľvek iné zmeny v projekte nad rámec zmien v ods. 2 tohto článku,
ktoré nenarúšajú ustanovenie v ods. 1 tohto článku musia byť vopred schválené poskytovateľom. Na akúkoľvek zmenu podľa predchádzajúcej vety nemá prijímateľ právny nárok.
11. Prijímateľ je povinný zaslať písomnú žiadosť o schválenie zmien podľa ods. 4 tohto článku minimálne 30 kalendárnych dní pred plánovanou zmenou. Žiadosť o schválenie zmien obsahuje identifikáciu zmeny, jej zdôvodnenie a novú aktualizovanú časť, ktorej sa zmena týka. V prípade, že žiadosť nebude obsahovať uvedené náležitosti, bude zamietnutá.
12. Zmeny, ktoré menia znenie zmluvy musia byť vykonané formou písomného dodatku k tejto zmluve, podpísaným oboma zmluvnými stranami najmenej 5 pracovných dní pred vykonaním požadovanej zmeny, ak poskytovateľ nerozhodne inak. V súvislosti s akceptáciou žiadosti o schválenie zmien môže byť v špecifických prípadoch o stanovisko požiadaná vedecká rada. O týchto špecifických prípadoch rozhoduje výlučne poskytovateľ.
13. Zmeny, ktoré sa týkajú príloh tejto zmluvy, s výnimkou zmien podľa ods. 2 písm. a)
tohto článku, musia byť vykonané na základe písomného súhlasu poskytovateľa.
14. V prípade zmien podľa ods. 8 tohto článku je prijímateľ oprávnený uskutočniť požadované zmeny až po nadobudnutí platnosti a účinnosti dodatku k zmluve. V prípade zmien podľa ods. 9 tohto článku je prijímateľ oprávnený uskutočniť požadované zmeny až po obdržaní písomného súhlasu poskytovateľa.

# Článok VIII.

## Správy, publicita

1. Prijímateľ predkladá priebežné správy a záverečnú správu v súlade s čl. IV. ods. 6
a 7 tejto zmluvy a správu o spoločenských a ekonomických prínosoch výsledkov riešenia projektu v súlade s ods. 5 tohto článku. Priebežné správy predkladá prijímateľ v písomnej podobe v slovenskom jazyku v troch vyhotoveniach na adresu poskytovateľa, uvedenú v čl. I. tejto zmluvy. Záverečné správy predkladá prijímateľ v písomnej a v elektronickej podobe v slovenskom jazyku v troch vyhotoveniach,
a v elektronickej forme (napr. na CD nosiči, USB a pod.) na adresu poskytovateľa, uvedenú v čl. I. tejto zmluvy. Všetky písomné správy sa vyhotovujú v jednom origináli a v dvoch kópiách.
2. Priebežné správy pozostávajú z identifikačnej časti, odbornej správy a finančnej správy. Priebežné správy sú vypracovávané na predpísaných formulároch poskytovateľa a musia obsahovať najmä:
* názov, registračné číslo projektu, identifikáciu prijímateľa a spoluriešiteľskej organizácie vrátane čestného vyhlásenia a podpisov štatutárneho orgánu prijímateľa i osoby zodpovednej za riešenie projektu potvrdzujúce správnosť poskytnutých údajov,
* analýzu stavu riešenia projektu za sledované obdobie, popis vykonaných prác, progres v projekte počas monitorovaného obdobia,
* popis výsledkov projektu dosiahnutých za monitorované obdobie
(aj čiastkové),
* problémy, riziká, odporúčania,
* odchýlky od pôvodného plánu vrátane zdôvodnenia,
* kópie prvej strany knižnej publikácie spolu s tirážou
* kópie publikácií, abstraktov z kongresov, citácie a dokumenty,
ktoré boli vyprodukované počas sledovaného obdobia a súvisia s projektom,
* správy z vykonaných zahraničných ciest súvisiacich s riešením projektu,
* potvrdenie o prijatí patentu, resp. hodnoverného dokladu o zavedení novej liečebnej alebo diagnostickej metódy alebo podané patentové prihlášky,
* potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
* plánované aktivity na nasledujúce obdobie realizácie projektu, prípadné zmeny oproti schválenému harmonogramu a odôvodnenie týchto zmien, vychádzajúc zo skutočného stavu riešenia projektu,
* potvrdenie o prijatí študenta doktorandského štúdia, resp. úspešné ukončenie štúdia obhajobou,
* stav riešiteľského tímu.
1. Záverečná správa pozostáva z identifikačnej časti, odbornej správy a finančnej správy. Záverečná správa sa predkladá podľa čl. IV. ods. 7 tejto zmluvy
a na predpísanom formulári poskytovateľa. Záverečná správa okrem iného musí obsahovať najmä:
* identifikáciu prijímateľa, spoluriešiteľskej organizácie a všetkých ostatných spolupracujúcich organizácií, vrátane zahraničných ak spolupracovali na riešení projektu, vrátane čestného vyhlásenia a podpisov štatutárneho orgánu prijímateľa i osoby zodpovednej za riešenie projektu potvrdzujúce správnosť poskytnutých údajov,
* správu o vykonaných činnostiach,
* popis všetkých výsledkov získaných pri riešení úlohy, potvrdenie o prijatí patentu, resp. hodnoverného dokladu o zavedení novej liečebnej
alebo diagnostickej metódy alebo podané patentové prihlášky,
* kópie prvej strany knižnej publikácie spolu s tirážou, kópie abstraktov z kongresov a úplné citácie všetkých publikovaných prác, súvisiacich
s projektom popisujúcich získané výsledky, ohlasy na publikácie
a najmä pre úlohy aplikovaného charakteru i spôsob využitia získaných výsledkov,
* potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
* potvrdenie o prijatí študenta doktorandského štúdia, resp. úspešné ukončenie štúdia obhajobou,
* odovzdanie riešenia projektu,
* odborné zhodnotenie projektu.
1. Finančné správy (ako súčasť priebežných správ a záverečnej správy)
musia obsahovať najmä:
* evidenciu všetkých finančných výdavkov súvisiacich s projektom za určené obdobie, na ktoré boli vynaložené finančné prostriedky poskytovateľa v súlade s projektom, musia byť uvedené podľa ekonomickej klasifikácie,
* tabuľkové porovnanie stavu schváleného rozpočtu, rozpočtu na konci predchádzajúceho monitorovaného obdobia ako bol schválený poskytovateľom
ku rozpočtu na konci aktuálne monitorovaného obdobia, prehľad finančných zmien, ktoré sa schválili a zrealizovali za aktuálne monitorované obdobie,
* účtovné doklady preukazujúce informácie identifikované vo finančnej správe,
ak sú vyžiadané poskytovateľom. Originály finančných účtovných dokladov
je prijímateľ povinný archivovať po dobu najmenej 5 rokov od ukončenia projektu, t.j. od uplynutia dátumu podľa čl. II, ods. 5 tejto zmluvy.
1. Pri zverejňovaní akýchkoľvek výsledkov alebo čiastkových výsledkov projektu,
na ktorý prijímateľ získal finančnú podporu poskytovateľa, musí prijímateľ
na viditeľnom mieste zverejniť poznámku: *„Táto práca bola podporovaná Ministerstvom zdravotníctva Slovenskej republiky v rámci projektu s registračným číslom ....“* V prípade zverejnenia v anglickom jazyku bude znenie nasledovné:
*„This work was supported by Ministry of Health of the Slovak Republic
under the project registration number ...“*, v prípade medzinárodnej spolupráce
je možné použiť medzinárodne dohodnutú formu oznamu.
2. Poskytovateľ si vyhradzuje právo požadovať od prijímateľa ďalšie správy a informácie o priebehu projektu nad rámec správ uvedených v tomto článku.

# Článok IX.

## Zúčtovanie a vyúčtovanie dotácie

1. Podľa zákona o rozpočtových pravidlách verejnej správy a o zmene a doplnení niektorých zákonov č. 523/2004 Z. z. § 8a ods. 7 podlieha použitie dotácií povinnému zúčtovaniu so štátnym rozpočtom, ktorého spôsob určuje ministerstvo financií;
pri zúčtovaní finančných vzťahov so štátnym rozpočtom sa nevyčerpané prostriedky nevracajú, ak ich suma nepresiahne 5 eur (slovom päť eur). Termín
na odvod výnosov z prostriedkov štátneho rozpočtu je najneskôr k termínu povinného zúčtovania so štátnym rozpočtom.
2. Finančné vyúčtovanie dotácie je základnou podmienkou pre poskytnutie dotácie v nasledujúcom rozpočtovom roku. Prijímateľ je povinný pripraviť finančné vyúčtovanie tak, aby obsahovalo všetky dôležité listinné dôkazy preukazujúce účel použitia dotácie a dokazujúce skutočnosti vzťahujúce sa na použitie dotácie a prostriedkov spolufinancovania. Výdavky musia byť zdôvodnené, identifikovateľné, kontrolovateľné a dokladované faktúrami alebo inými účtovnými dokladmi,
ktoré sú v súlade s platnými právnymi predpismi Slovenskej republiky. Výdavky musia byť náležite zaznamenané v účtovnej evidencii prijímateľa dotácie. Prijímateľ
je povinný zaslať vyúčtovanie projektu v jednom vyhotovení. Termín vyúčtovania určuje poskytovateľ, pričom prijímateľ je informovaný o termíne vyúčtovania prostredníctvom oficiálneho oznámenia listom.
3. V prípade, že prijímateľ dotácie nie je schopný dodržať stanovený termín vyúčtovania dotácie, je povinný požiadať ministerstvo o predĺženie termínu. Žiadosť musí byť ministerstvu zaslaná najneskôr do 15 kalendárnych dní pred stanoveným termínom vyúčtovania. Ministerstvo nie je povinné žiadosti vyhovieť, je však povinné
o nej rozhodnúť a rozhodnutie zaslať prijímateľovi dotácie.
4. Finančné vyúčtovanie poskytnutej dotácie a prostriedkov spolufinancovania, vypracované v súlade so zákonom č. 431/2002 Z. z. o účtovníctve v znení neskorších predpisov, obsahuje písomný prehľad a predloženie čitateľných fotokópií dokladov (vrátane fotokópií účtovných dokladov) preukazujúcich použitie dotácie a prostriedkov spolufinancovania. Za správnosť údajov uvedených vo finančnom vyúčtovaní zodpovedá osoba, ktorá podpisuje vyúčtovanie poskytnutej dotácie a štatutárny orgán prijímateľa.
5. V prípade zistenia nedostatkov v súvislosti s dodržaním maximálnej hospodárení, efektívnosti alebo účinnosti použitia dotácie v súlade s § 19 ods. 3 zákona
č. 523/2004 Z. z. poskytovateľ zastaví poskytovanie ďalších finančných prostriedkov prijímateľovi, až do ich odstránenia.
6. V prípade, že prijímateľ dotácie nepredloží v termíne stanovenom poskytovateľom finančné vyúčtovanie, alebo neodstráni nedostatky v stanovenom termíne, je povinný poskytnutú dotáciu v plnom rozsahu vrátiť na účet uvedený v zmluve, v čl. I.

# Článok X.

## Sankcie

1. V prípade, že prijímateľ poruší finančnú disciplínu v zmysle § 31 ods. 1 zákona
č. 523/2004 Z. z. je povinný odviesť finančné prostriedky vo výške porušenia finančnej disciplíny, penále a pokutu podľa § 31 ods. 3 až 6 zákona č. 523/ 2004 Z. z.
2. Štatutárny orgán prijímateľa je povinný priebežne kontrolovať priebeh prác spojených s realizáciou projektu a čerpanie poskytnutých finančných prostriedkov. Ak zistí, porušenia tejto zmluvy, predpisov o hospodárení s majetkom štátu, alebo porušenie finančnej disciplíny v zmysle zákona č. 523/2004 Z. z pozastaví realizáciu platieb a bezodkladne písomne informuje o tejto skutočnosti poskytovateľa.
3. V prípade, ak prijímateľ nesplní niektorú z povinností vyplývajúcich z tejto zmluvy, poskytovateľ má právo:
4. odstúpiť od tejto zmluvy vo forme výpovede a požadovať od prijímateľa vrátenie poskytnutej dotácie v plnej výške alebo len jej časti, v závislosti od výsledkov schvaľovania priebežných finančných a odborných správ a oponentského konania. Výpovedná doba je jednomesačná a začína plynúť od prvého dňa nasledujúceho mesiaca po doručení výpovede druhej zmluvnej strane,
5. pozastaviť financovanie projektu s okamžitou účinnosťou na obdobie stanovené poskytovateľom. Akékoľvek čerpanie finančných prostriedkov udelených poskytovateľom po doručení písomného oznámenia o pozastavení financovania
sa považuje za neoprávnené až do momentu doručenia písomného oznámenia poskytovateľa o ukončení tohto pozastavenia,
6. ukončiť financovanie projektu s okamžitou účinnosťou. Akékoľvek čerpanie podpory po doručení písomného oznámenia o ukončení financovania sa považuje za neoprávnené.

Uvedené práva nadobúdajú účinnosť dňom doručenia písomného oznámenia prijímateľovi s výnimkou písm. a).

Prijímateľ je povinný vrátiť poskytovateľovi poskytnutú dotáciu na riešenie projektu
do 30 dní od vypovedania zmluvy (písm. a)) alebo ukončenia financovania projektu s okamžitou účinnosťou (písm. c)) na účet poskytovateľa uvedený v čl. I. tejto zmluvy.

# Článok XI.

## Ukončenie zmluvného vzťahu

1. Prijímateľ môže odstúpiť od zmluvy zaslaním písomnej žiadosti poskytovateľovi
60 kalendárnych dní pred dňom nadobudnutia účinnosti tejto žiadosti s uvedením dôvodov. V prípade akceptácie tejto žiadosti poskytovateľom a v súlade s ods. 2 tohto článku, poskytovateľ:
2. vyzve prijímateľa na realizáciu oponentského konania a ďalej sa postupuje v zmysle čl. VI. ods. 2 tejto zmluvy a prijímateľ je povinný dodať záverečnú finančnú správu, záverečnú odbornú správu,
3. zrealizuje fyzickú kontrolu projektu v súlade s čl. VI. ods. 1 tejto zmluvy
a prijímateľ je povinný dodať záverečnú správu.
4. Pred riadnym splnením záväzkov podľa tejto zmluvy, t. j. pred skončením
jej platnosti, môže poskytovateľ odstúpiť od zmluvy a prijímateľ je povinný do 30 dní bezodkladne vrátiť poskytnutú dotáciu poskytovateľovi v plnom rozsahu.
5. Odstúpenie od zmluvy je účinné dňom doručenia písomného oznámenia poskytovateľa a o odstúpení prijímateľa.

# Článok XII.

## Vlastníctvo výsledkov projektu

1. Výsledky projektu sú spoločným vlastníctvom zmluvných strán v miere,
akou spolufinancujú projekt. Jedna zmluvná strana môže poskytnúť výsledky projektu inému subjektu až po predchádzajúcom písomnom súhlase druhej zmluvnej strany.
2. Prijímateľ zabezpečí ochranu výsledku/výsledkov riešenia projektu.
3. V otázkach ochrany duševného vlastníctva sa zmluvné strany riadia príslušnými právnymi predpismi, najmä zákonom č. 185/2015 Z. z. Autorským zákonom, zákonom
č. 527/1990 Zb. o vynálezoch, priemyselných vzoroch a zlepšovacích návrhoch v znení neskorších predpisov, zákonom č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) a zákonom
č. 517/2007 Z. z. o úžitkových vzoroch a o zmene a doplnení niektorých zákonov. Všetky majetkové práva sa po ukončení projektu vysporiadajú podľa platných predpisov,
najmä podľa príslušných ustanovení zákona č. 278/1993 Z. z. o správe majetku štátu
v znení neskorších predpisov.
4. Zmluvné strany sú oprávnené použiť výsledok projektu, ktorý je chránený právom priemyselného alebo iného duševného vlastníctva len na účel majiteľa práv k priemyselnému a inému duševnému vlastníctvu. Práva pôvodcu vynálezov a  ďalších predmetov priemyselných práv a duševného vlastníctva vysporiada zmluvná strana, v ktorej pôvodca, resp. autor sú v pracovnom pomere alebo obdobnom pomere.
5. Využitie výsledkov projektu nad rámec cieľov projektu, pre podnikateľskú a inú činnosť, podlieha súhlasu poskytovateľa.
6. V prípade projektov aplikovaného výskumu a vývoja sa zmluvné strany zaväzujú zabezpečiť utajenie podkladov, údajov a informácii týkajúcich sa úlohy
ako ich obchodného tajomstva.
7. Spory, ktoré vzniknú medzi zmluvnými stranami vo veciach vlastníctva výsledkov úlohy, sa budú zmluvné strany snažiť vyriešiť cestou mimosúdneho zmieru.
8. Práva a záväzky vyplývajúce z vlastníctva k riešeniu projektu prechádzajú v odôvodnených prípadoch na právnych nástupcov zmluvných strán.
9. Hore uvedené práva a povinnosti zmluvných strán vo veci vlastníctva zostávajú v platnosti aj po ukončení platnosti tejto zmluvy, a to časovo neobmedzene k nechráneným výsledkom riešenia úlohy a počas doby platnosti priemyselného práva k chráneným výsledkom riešenia úlohy.

# Článok XIII.

## Záverečné ustanovenia

1. Táto zmluva nadobúda platnosť dňom jej podpísania oboma zmluvnými stranami a účinnosť dňom, ktorý nasleduje po dni zverejnenia v Centrálnom registri zmlúv.
2. Zmluva sa uzatvára na dobu určitú podľa čl. II. ods. 5 tejto zmluvy.
3. Každá zo zmluvných strán sa zaväzuje písomne a bez zbytočného odkladu oznámiť druhej zmluvnej strane všetky zmeny identifikačných údajov, uvedených v čl. I.
tejto zmluvy, resp. akúkoľvek inú zmenu skutočností a právnych pomerov,
ktoré by mohli mať vplyv na práva alebo záväzky vyplývajúce z tejto zmluvy.
4. Zmeny k tejto zmluve je možné vykonať len na základe súhlasu obidvoch zmluvných strán formou písomných dodatkov k zmluve, s výnimkou zmien uvedených
v čl. VII. ods. 2.

Za zmenu zmluvy je potrebné považovať aj zmenu ktorejkoľvek zmluvnej strany,
t.j. najmä zmenu fyzickej osoby, zmenu označenia právnickej osoby, vrátane zmeny
jej právnej formy, pokiaľ právnická osoba so zmeneným označením písomne nevyhlási a nepreukáže výpisom z obchodného registra resp. iným právne relevantným dokladom právne nástupníctvo v rozsahu práv a záväzkov z tejto zmluvy.

1. Zmluvné strany sa zaväzujú riešiť svoje spory dohodou. V prípade, ak sa zmluvné strany nedohodnú, je akákoľvek zmluvná strana oprávnená sa s vecou obrátiť na súd.
2. Táto zmluva je vyhotovená písomne v štyroch rovnocenných exemplároch, pričom jeden originál ostáva u prijímateľa a tri originály ostávajú u poskytovateľa.
3. Neoddeliteľnou súčasťou zmluvy sú nasledovné prílohy:
Príloha č. 1 – Vyplnený projekt (*Projektový formulár* a*Opisný formulár projektu*)

Príloha č. 2 – Rozpočet projektu (*Celkový a podrobný rozpočet projektu*)

1. Počas realizácie projektu sa zmluvné strany riadia všeobecne záväznými právnymi predpismi a ostatnými predpismi vzťahujúcimi sa k tejto zmluve, ktorými sú najmä: zákon č. 525/2010 Z. z., zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, Občiansky zákonník, zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z., zákon č. 523/2004 Z. z., zákon
č. 18/1996 Z. z. o cenách v znení v neskorších predpisov, zákon o štátnom rozpočte
na príslušný rozpočtový rok.
2. Poskytovateľ si vyhradzuje právo znížiť výšku dotácie z dôvodu nedostatku finančných prostriedkov v rozpočte v súvislosti s viazaním výdavkov štátneho rozpočtu,
o čom písomne upovedomí prijímateľa. V takomto prípade poskytovateľ nezodpovedá prijímateľovi za vzniknuté výdavky, prípadne škody.
3. Zmluvné strany vyhlasujú, že ich spôsobilosť a voľnosť uzavrieť túto zmluvu,
ako aj spôsobilosť k súvisiacim právnym úkonom nie sú žiadnym spôsobom obmedzené alebo vylúčené. Zmluvné strany si zmluvu riadne prečítali, porozumeli jej obsahu
a na znak súhlasu s ňou ju slobodne a vážne podpisujú.

V Bratislave dňa ...   V ... dňa ...

.............................................. ...................................................

doc. MUDr. Andrea Kalavská, PhD. Titul, meno a priezvisko

 ministerka zdravotníctva funkcia

 poskytovateľ prijímateľ

Vypracoval:

Zodpovední:

Príloha č. 1

**Vyplnený projekt**

(*Projektový formulár* a*Opisný formulár projektu*)

Príloha č. 2

**Rozpočet projektu**

(*Celkový a podrobný rozpočet projektu*)

1. Uvedené potvrdenie tejto verejnej výzvy sa podľa § 8a ods. 6 zákona č. 523/2004 Z. z. nevzťahuje na žiadateľa, ktorý je subjektom verejnej správy podľa § 3 zákona č. 523/2004 Z. z.. [↑](#footnote-ref-1)
2. Uvedené potvrdenie tejto verejnej výzvy sa podľa § 8a ods. 6 zákona č. 523/2004 Z. z. nevzťahuje na žiadateľa, ktorý je subjektom verejnej správy podľa § 3 zákona č. 523/2004 Z. z.. [↑](#footnote-ref-2)
3. Pre splnenie uvedenej podmienky je pri nedoplatkoch poistného akceptovateľný aj riadne plnenie splátkového kalendára. [↑](#footnote-ref-3)
4. Uvedené potvrdenie tejto verejnej výzvy sa podľa § 8a ods. 6 zákona č. 523/2004 Z. z. vzťahuje
len na žiadateľa, ktorým je právnická osoba, okrem právnickej osoby podľa osobitného predpisu. [↑](#footnote-ref-4)
5. Podrobné členenie bežných a kapitálových výdavkov vymedzuje *Opatrenie Ministerstva financií Slovenskej republiky z 8. decembra 2004 č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v znení opatrenia z 28. marca 2006
(č. MF/008978/2006-421), opatrenia z 23. apríla 2008 (č. MF/009212/2008-421), opatrenia z 20. mája 2010
(č. MF/011928/2010-421), opatrenia z 18. augusta 2010 (č. MF/021218/2010-421), opatrenia z 29. októbra 2010 (č. MF/025825/2010-421), opatrenia z 20. februára 2012 (č. MF/010211/2012-421), opatrenia
zo 4. decembra 2013 (č. MF/23213/2013-421), opatrenia z 12. novembra 2014 (č. MF/19698/2014- 421), opatrenia zo 16. septembra 2015 (č. MF/017458/2015-421), opatrenia zo 16. marca 2016 (č. MF/009798/2016-421), opatrenia z 18. mája 2016 (č. MF/013944/2016-421), opatrenia zo 7. decembra 2016
(č. MF/019194/2016-421) a opatrenia z 26. apríla 2017 (č. MF/008740/2017-421)*.
Dostupné na internete: <http://www.finance.gov.sk/Default.aspx?CatID=7861>. [↑](#footnote-ref-5)
6. § 22 ods. 2 písm. a) zákona 595/2003 Z. z. o dani z príjmov. [↑](#footnote-ref-6)
7. § 22 ods. 7 zákona 595/2003 Z. z. o dani z príjmov. [↑](#footnote-ref-7)